bluuebunny/crossref_metadata_2025 huggingface dataset:
Η χρήση των ηλεκτρονικών σωμάτων κειμένων στη διδακτική της ειδικής μετάφρασης
Authors: Συμσερίδου Ελένη
Published: November 2021

Η παρούσα διδακτορική διατριβή με τίτλο «Η χρήση των Ηλεκτρονικών Σωμάτων Κειμένων στη Διδακτική της Ειδικής Μετάφρασης: μια Θεωρητική και Πρακτική Προσέγγιση» εστιάζει στο αντικείμενο των ειδικών ad hoc σωμάτων κειμένων, της κατασκευής, δηλαδή, εξατομικευμένων κειμενικών συλλογών, για τους σκοπούς της ειδικής μετάφρασης, με τη χρήση ενός εξελιγμένου εργαλείου αυτόματης συγκρότησης σωμάτων κειμένων. Στόχος της διατριβής αποτελεί, πιο συγκεκριμένα, η διερεύνηση του βαθμού διάδοσης των σωμάτων κειμένων και της τεχνολογίας σωμάτων κειμένων στα προγράμματα εκπαίδευσης μεταφραστών των ελληνικών ανώτατων εκπαιδευτικών ιδρυμάτων, και η αναζήτηση ενός εύχρηστου και αποτελεσματικού –στο πλαίσιο της ειδικής μετάφρασης– τρόπου αξιοποίησης αυτής της πηγής τεκμηρίωσης. Η συμβολή της διατριβής εντοπίζεται σε δύο επίπεδα:•Αναδεικνύει ένα σημαντικό κενό στην έρευνα για την αξιοποίηση του WebBootCat, ενός εργαλείου αυτόματης κατασκευής σωμάτων κειμένων, και των καινοτόμων εργαλείων ανάλυσης του Sketch Engine.•Προτείνει ένα εκπαιδευτικό μοντέλο που βασίζεται στη συνδυαστική χρήση ενός εργαλείου αυτόματης κατασκευής σωμάτων κειμένων (WebBootCat) και μίας μεταφραστικής μνήμης (όπως το Trados), εντάσσοντας δυναμικά και πρακτικά, στην εκπαίδευση μεταφραστών, δύο σύγχρονα υπολογιστικά εργαλεία υποστήριξης της μεταφραστικής πράξης. Συνολικά, η έρευνά μας διαπιστώνει την απουσία των σωμάτων κειμένων και της τεχνολογίας σωμάτων κειμένων, από τα μεταφραστικά εργαλεία που χρησιμοποιούνται στα εκπαιδευτικά περιβάλλοντα, και η διατριβή θέτει τα θεμέλια για την αξιοποίηση ενός εξελιγμένου εργαλείου αυτόματης κατασκευής σωμάτων κειμένων από πηγές του διαδικτύου, το οποίο σε συνδυασμό με τη χρήση μεταφραστικών μνημών δύναται να συμβάλει στη βελτίωση των δεξιοτήτων του μεταφραστή (σύμφωνα με το προφίλ δεξιοτήτων που ορίζει το δίκτυο «Ευρωπαϊκό Μάστερ στη Μετάφραση») σε γλωσσικό, μεταφραστικό και τεχνολογικό επίπεδο.
Σύνθεση, χαρακτηρισμός και μελέτη φιλικών προς το περιβάλλον καταλυτών για τη φωτοδιάσπαση του νερού προς παραγωγή υδρογόνου
Authors: Καμάτσος Φώτιος
Published: November 2021

Η παρούσα διδακτορική διατριβή διενεργήθηκε στο εργαστήριο Ανόργανης Χημείας του Εθνικού και Καποδιστριακού Πανεπιστημίου Αθηνών. Βιβλιογραφικά καλύπτει τα ομογενή φωτοκαταλυτικά και ηλεκτροκαταλυτικά συστήματα παραγωγής υδρογόνου ενώ πειραματικά διενεργήθηκαν: η σύνθεση και ο χαρακτηρισμός νέων θειολικών συμπλόκων και η συγκριτική μελέτη της φωτοκαταλυτικής και ηλεκτροκαταλυτικής δράσης τους ως προς την παραγωγή υδρογόνου. Κατά την διάρκεια της παρούσας διατριβής, μελετήθηκαν πλήρως ως προς την φωτοκαταλυτική και ηλεκτροκαταλυτική τους δράση δεκαπέντε νέα σύμπλοκα του Ni.
Developing resilience and cyber physical protection capabilities for critical aviation infrastructures
Authors: Λύκου Γεωργία
Published: November 2021

Ο τομέας των Μεταφορών αποτελεί Κρίσιμη Υποδομή (ΚΥ) και βασικό πυλώνα της Οικονομίας, συνδέοντας ανθρώπους, κράτη, πολιτισμούς σε τοπικό και διεθνές επίπεδο. H δυσλειτουργία των υποδομών και των μέσων μεταφοράς επιφέρει σημαντικές αρνητικές επιπτώσεις στο κοινωνικοοικονομικό γίγνεσθαι, μέχρι ανθρώπινες απώλειες, επομένως οι ΚΥ των Μεταφορών πρέπει να προστατεύονται επαρκώς, τόσο από φυσικές απειλές, όσο και από απειλές του κυβερνοχώρου.Η διατριβή επικεντρώθηκε στον τομέα των Αερομεταφορών, ο οποίος αποτελεί το πιο διασυνδεδεμένο σύστημα ανταλλαγής πληροφοριών. Οι κυβερνοεπιθέσεις απειλούν τις ψηφιακές υποδομές της Αεροπλοΐας και μπορεί να επιφέρουν σοβαρό αντίκτυπο στην ασφάλεια των πτήσεων. Στον τομέα της διαχείρισης της εναέριας κυκλοφορίας, προτάθηκε ένα εκτεταμένο μοντέλο αντιμετώπισης των νέων απειλών, προτάθηκαν μέτρα ενίσχυσης της ανθεκτικότητας της Αεροπλοΐας από απειλές του κυβερνοχώρου και συγκροτήθηκε μια ολιστική στρατηγική άμυνας, πρόληψης και μετριασμού των απειλών αυτών. Περαιτέρω, διερευνήθηκε η ανθεκτικότητα των σύγχρονων αερολιμένων στον τομέα της κυβερνοασφάλειας, καθώς τα σύγχρονα αεροδρόμια αναβαθμίζουν τις υποδομές τους με την προσθήκη αυτοματοποιημένων διαδικασιών για τη καλύτερη εξυπηρέτηση των επιβατών. Παρουσιάστηκε μια ολοκληρωμένη ανάλυση σεναρίων κακόβουλων επιθέσεων σε σύγχρονα αεροδρόμια, για τον εντοπισμό απειλών, κινδύνων και την εφαρμογή βέλτιστων πρακτικών κυβερνοασφάλειας και ενίσχυσης της ανθεκτικότητας των υποδομών τους.Η έρευνα εστιάστηκε, επίσης, στον ταχύτερα αναπτυσσόμενο τομέα της Αεροπλοΐας, τα Συστήματα Μη Επανδρωμένων Αεροσκαφών (ΣΜΕΑ/Unmanned Aircraft Systems), τα οποία αυξάνονται σε τεχνική πολυπλοκότητα και πτητική αξιοπιστία, παρέχουν νέες επιχειρησιακές δυνατότητες και ταυτόχρονα θέτουν σημαντικές προκλήσεις κυβερνοασφάλειας. Αναλύθηκαν σενάρια επίθεσης σε κρίσιμες αεροπορικές υποδομές και προτάθηκαν τεχνικές λύσεις για την ενίσχυση της ανθεκτικότητας και την υπεράσπιση των αερολιμενικών υποδομών από επιθέσεις με UAS. Τέλος, αναπτύχθηκε μεθοδολογία και εργαλείο λογισμικού για την αξιολόγηση των αλληλεξαρτήσεων συμβάντων, που επιφέρουν καθυστερήσεις σε διασυνδεδεμένα αεροδρόμια. Το λογισμικό εντοπίζει τα κρισιμότερα αεροδρόμια. Διακρίνει, επίσης, τις δυσμενέστερες αλυσίδες αλληλεξαρτώμενων δρομολογίων, που θα πρέπει να αποφεύγονται από τους επιμελητές πτήσεων, για τον περιορισμό των επιπτώσεων των καθυστερήσεων στο αεροπορικό δίκτυο.
Nonlinear finite element modeling of shells for multiscale analysis applications
Authors: Σωτηρόπουλος Γεράσιμος
Published: November 2021

Σε αυτή τη διατριβή παρουσιάζεται μια μεθοδολογία για την ανάλυση κελυφών σε πολλαπλές κλίμακες. Η μεθοδολογία αυτή βασίζεται στη θεωρία ομογενοποίησης πρώτης τάξης και επιτρέπει τη μοντελοποίηση, στο πλαίσιο της μεθόδου FE2, λεπτών κελυφών που περιγράφονται από την θεωρία Kirchhoff Love. Τα κελύφη παρουσιάζουν μια ετερογενή μικροδομή που αποτελείται από μη γραμμικά υλικά, διεπιφάνειες συνοχής και κοιλοτητες που επαναλαμβάνονται περιοδικά εντός του επιπέδου της μέσης επιφανείας τους και κάθετα σε αυτή. Η προτεινόμενη μεθοδολογία επεκτείνεται στη συνέχεια σε κελύφη που ενδέχεται να υποστούν μεγάλες παραμορφώσεις και στροφές και γίνονται οι ίδιες θεωρήσεις για την περιοδικότητα των ετερογενειών τους και της κλίμακας μεγέθους τους. Η χρήση ενός τοπικού συστήματος συντεταγμένων, που ακολουθεί τη μέση επιφάνεια του φορέα, για τον μετασχηματισμό των χρησιμοποιούμενων μέτρων παραμόρφωσης, επιτρέπει την εξουδετέρωση της επιρροής των μεγάλων στροφών στην έκφραση των θεωρούμενων για το στοιχείο χαρακτηριστικού όγκου περιορισμών, απλοποιώντας έτσι την διατύπωση του προβλήματος συνοριακών τιμών σε μικροσκοπικό επίπεδο. Με βάση το θεώρημα μεσοστάθμισης του έργου (Hill-Mandel), το οποίο ικανοποιείται με τη χρήση κατάλληλων σχέσεων μεσοστάθμισης για λεπτά κελύφη, η Αρχή των Δυνατών Έργων για τα λεπτά κελύφη Kirchhoff Love επαναδιατυπώνεται ώστε να ληφθούν υπόψη οι παραπάνω μετασχηματισμοί και προκύπτει η αναλυτική έκφραση του μητρώου στιβαρότητας της κατασκευής. Η προτεινόμενη μεθοδολογία αξιολογείται βάσει ευρέως χρησιμοποιούμενων προβλημάτων αναφοράς για λεπτά κελύφη. Πιθανές εφαρμογές της αναδεικνύονται μέσω μιας σειρά μη γραμμικών αναλύσεων της απόκρισης λεπτών νανοσύνθετων κελυφών. Στη συνέχεια μελετάται η μηχανική συμπεριφορά νανοσύνθετων υλικών με προσμείξεις γραφενίου στο πλαίσιο της θεωρίας ομογενοποίησης πρώτης τάξης. Ακολουθείται μια απλοποιημένη προσέγγιση ομογενοποίησης λεπτού κελύφους για τη μοντελοποίηση των φύλλων γραφενίου με ισοδύναμα στοιχεία κελύφους και ένα μοντέλο πεπερασμένων στοιχείων συνεκτικής ζώνης στο οποίο αποτυπώνεται η αλληλεπίδραση πολυμερούς γραφενίου. Μελετάται η επιρροή διαφόρων χαρακτηριστικών της μικροδομής όπως η αντοχή της συνεκτικής ζώνης και οι γεωμετρίκες ατέλειες των φύλλων γραφενίου στις συνολικές ιδιότητες του νανοσύνθετου υλικού.
Απόκριση ανιχνευτών ελέγχου ραδιενέργειας περιβάλλοντος στη γήινη και κοσμική ακτινοβολία
Authors: Φωκίων Λεοντάρης
Published: November 2021

Η διδακτορική διατριβή (ΔΔ) έχει ως αντικείμενο τη διερεύνηση της απόκρισης των ανιχνευτών ραδιενέργειας τόσο στη γήινη ακτινοβολία όσο και στη κοσμική. Μέσα από επιτόπιες μετρήσεις στο Τηλεμετρικό Σύστημα Μέτρησης Ραδιενέργειας της Ελληνικής Επιτροπής Ατομικής Ενέργειας επιχειρείται μια βελτιστοποίηση των χαρακτηριστικών απόκρισης του συστήματος. Το δίκτυο τηλεμετρικών συστημάτων έγκαιρης προειδοποίησης της Ελληνικής Επιτροπής Ατομικής Ενέργειας αποτελείται κυρίως από ένα δίκτυο 24 θαλάμων ιοντισμού υψηλής πίεσης Reuter-Stokes (HPIC) για μετρήσεις ρυθμού δόσης και καλύπτει όλη την Ελλάδα. H απόκριση των ανιχνευτών Reuter-Stokes στην γήινη και κοσμική ακτινοβολία αξιολογήθηκε σε σύγκριση με φασματοσκοπικά δεδομένα που ελήφθησαν από μετρήσεις in-situ γάμμα φασματοσκοπίας με φορητούς ανιχνευτές υπερκαθαρού γερμανίου (HPGe) και εργαστηριακές αναλύσεις δειγμάτων εδάφους με την μέθοδο της γ-φασματοσκοπίας, σε 8 σταθμούς του Τηλεμετρικού Δικτύου. Στη συνέχεια μέσα από ανάλυση χρονοσειρών δόσης, σχεδόν δύο δεκαετιών, επιχειρείται μια συσχέτιση αυτών τόσο με μετεωρολογικά φαινόμενα όσο και με την κοσμική ακτινοβολία. Στις ίδιες τοποθεσίες πραγματοποιούνται μετρήσεις δόσεων με παθητικούς ανιχνευτές θαλάμου ιοντισμού electret και αξιολογούνται τα αποτελέσματα. Τέλος πραγματοποιείται διερεύνηση της εκροής του ραδονίου από το έδαφος στις ίδιες τοποθεσίες, ώστε να εκτιμηθεί η συσχέτιση του με τη μετρούμενη γ-ακτινοβολία.
Η νομική φυσιογνωμία των κεφαλαιακών περιορισμών στο σύγχρονο ενωσιακό δίκαιο
Authors: Σαμαράς Απόστολος
Published: November 2021

Αντικείμενο της παρούσας διατριβής αποτελεί η διεξοδική διερεύνηση της νομικής φύσης των περιορισμών στην κίνηση κεφαλαίων, περιλαμβανομένων και των αποκαλούμενων «capital controls», σε ενωσιακό επίπεδο. Η Ευρωπαϊκή Ένωση, μέσω μιας μακροχρόνιας και επίμονης διαδικασίας, χάραξε -δια της ενωσιακής νομοθεσίας και νομολογίας- μια ελεγχόμενη πορεία απελευθέρωσης των κεφαλαιακών ροών, αντιμετωπίζοντας τις όποιες σοβαρές προκλήσεις εμπεριείχε εξαρχής το εν λόγω εγχείρημα. Τούτη η προσπάθεια σταδιακής κατοχύρωσης και εξέλιξης της ελεύθερης κυκλοφορίας των κεφαλαίων, της νεότερης και ευρύτερης εκ των τεσσάρων θεμελιωδών ελευθεριών, κατέληξε στη ριζική αναμόρφωση του νομικού καθεστώτος της στον ευρωπαϊκό χώρο. Εξετάζοντας δε τα ιδιαίτερα χαρακτηριστικά των κεφαλαιακών περιορισμών, αλλά και τις πρόσφατες περιπτώσεις εφαρμογής τους -εν καιρώ κρίσης- στην Ελλάδα και την Κύπρο, διαπιστώνει κανείς ότι πλέον η επιβολή τους δεν αποτελεί ούτε τη συνήθη πρακτική, όπως συνέβαινε επί δεκαετίες στο παρελθόν, ούτε μια εύκολη διέξοδο από νομικής άποψης για τα κράτη μέλη. Στις μέρες μας, καθίσταται σαφές ότι οι φραγμοί επί της ελεύθερης κυκλοφορίας προκαλούν προβλήματα που επηρεάζουν τόσο την ορθή λειτουργία της εσωτερικής αγοράς, όσο και, κατ’ ακολουθίαν, την ίδια την Ένωση. Εντούτοις, το γεγονός αυτό δεν μειώνει τον ιδιάζοντα ρόλο και τη χρησιμότητα των κεφαλαιακών περιορισμών σε κρίσιμες καταστάσεις, εφόσον δύνανται κατ’ εξαίρεση να δικαιολογηθούν υπό ορισμένες συνθήκες, όπως επιτάσσει το ενωσιακό δίκαιο, παρέχοντας την ευχέρεια στο κράτος μέλος να παρεκκλίνει νομίμως από τους σχετικούς απαγορευτικούς κανόνες του πρωτογενούς ενωσιακού δικαίου. Σε κάθε περίπτωση, αναδεικνύονται νέες πτυχές ως προς το νομικό καθεστώς των capital controls στο πλαίσιο του σύγχρονου ενωσιακού δικαίου, ενώ δια της ενδελεχούς ανάλυσης δίδεται μια ακριβής και συνολική εικόνα ως προς την εν γένει καθιέρωση και λειτουργία της ελεύθερης κυκλοφορίας των κεφαλαίων. Λαμβάνοντας υπόψη τις συνεχείς εξελίξεις του δικαίου κατά τη διαδικασία της ευρωπαϊκής ενοποίησης, σε μια εποχή δε όπου αυτή τίθεται συχνά υπό αμφισβήτηση, το παρόν πόνημα φιλοδοξεί να συμβάλει στην περαιτέρω προώθηση του επιστημονικού διαλόγου στο γνωστικό πεδίο του ενωσιακού δικαίου.
O Nietzsche και το πρόβλημα της μεταφυσικής
Authors: Πιτένης Κωνσταντίνος
Published: November 2021

Η ερευνητική μας υπόθεση πραγματεύεται το εγχείρημα της κριτικής του γερμανού φιλοσόφου Friedrich Nietzsche στα μεταφυσικά ερείσματα και τον θεμελιοκεντρικό προσανατολισμό της δυτικής φιλοσοφικής παράδοσης. Στο Πρώτο Μέρος της έρευνάς μας εξετάζουμε τις προϋποθέσεις εκκάλυψης του αυθεντικά ατόπου φιλοσοφούντος λόγου, διερευνώντας την ανάπτυξη της συλλογιστικής του Δ. Λαμπρέλλη αναφορικά με τη διάκριση ανάμεσα στον μετακοσμικό και τον ερωτικό πλατωνικό Σωκράτη των νιτσεϊκών αναγνώσεων. Σε αυτή τη βάση αποπειρώμεθα να αναδείξουμε εφαρμογές και προεκτάσεις της εν λόγω συλλογιστικής, με εκκίνησή μας συγκεκριμένα κομβικά χωρία πλατωνικών διαλόγων. Στο Δεύτερο Μέρος της έρευνάς μας ιχνηλατούμε την οριακή απόπειρα του Nietzsche να υπερβεί τις ύστατες τροπές και μεταμφιέσεις του θεμελίου στη φιλοσοφία. Στο πλαίσιο αυτό προτείνουμε τη μεταφραστική απόδοση της νιτσεϊκής «Sehnsucht» με τον όρο «ίμερος», ανασύροντας ριζικές συσχετίσεις ανάμεσα στη γερμανική και την αρχαία ελληνική γλώσσα, οι οποίες μας επιτρέπουν να αφουγκραστούμε τον μακραίωνο απόηχο των συλλήψεων του Πλάτωνος αλλά και να εγγίξουμε τις βαθύτερες πτυχές της επαφής του νιτσεϊκού στοχασμού με τον πλατωνικό. Η αδιάφευκτη διερώτηση αναφορικά με τη δυνατότητα ή την αδυναμία υπέρβασης της μεταφυσικής παράδοσης από τον γερμανό φιλόσοφο εξετάζεται στον ορίζοντα ερμηνειών που αφορούν τα φιλοσοφήματα της θέλησης για δύναμη και της αιωνίας επιστροφής του ομοίου, ερμηνειών που αναφέρονται σε κρίσιμα συνεπαγόμενα των φιλοσοφημάτων αυτών, όπως είναι ο προοπτικισμός, η αυτοαναφορά ή ο φαύλος κύκλος, το αέναο προσκήνιο ως μάσκα της μάσκας, η συντυχικότητα και η ανακύκληση του εγώ – κ.ά..
Speech erros and silent pauses in connected speech
Authors: Αγγελοπούλου Γεωργία
Published: November 2021

Η παραγωγή προφορικού λόγου είναι μία μορφή επικοινωνίας που επιτυγχάνεται μέσω πολλών και διαφορετικών νοητικών και γλωσσικών διεργασιών. Αν και φαινομενικά, η εκφορά του προφορικού λόγου φαίνεται να συμβαίνει αβίαστα, διαφορετικοί νοητικοί και κινητικοί μηχανισμοί φαίνεται να αλληλεπιδρούν για την επίτευξή του. Υπάρχουν ενδείξεις ότι οι παύσεις σιωπής που διακόπτουν τη ροή του προφορικού λόγου, δεν φαίνεται να εμφανίζονται τυχαία αλλά να συνδέονται με συγκεκριμένες νοητικές λειτουργίες, όπως η οργάνωση και ο σχεδιασμός των προτάσεων καθώς και η ανάσυρση και εύρεση της κατάλληλης λέξης-στόχου από το νοητικό υλικό. Μέχρι σήμερα τα ερευνητικά δεδομένα είναι λιγοστά αναφορικά με τα πρότυπα εμφάνισης των παύσεων σιωπής σε διακριτά είδη αφήγησης, τόσο σε υγιείς ομιλητές, όσο και σε ασθενείς με επίκτητες διαταραχές λόγου. Η παρούσα μελέτη στοχεύει στο να διευρύνει τα υπάρχοντα ερευνητικά ευρήματα και εστιάζει στη διερεύνηση της λειτουργίας των παύσεων σιωπής σε υγιείς ομιλητές και ασθενείς με αφασία, κατά τη χρόνια φάση του αγγειακού εγκεφαλικού επεισοδίου, σε δύο διακριτά είδη αφήγησης καθώς και τη σχέση ανάμεσα στις μεταβλητές των παύσεων, την επίδοση σε νευροψυχολογικές δοκιμασίες και νευροανατομικές μεταβλητές, φαιάς και λευκής ουσίας. Στην πρώτη μελέτη, η διάρκεια και η συχνότητα των παύσεων διερευνώνται σε σχέση με το ρυθμό άρθρωσης και το ρυθμό ομιλίας στα δύο διακριτά είδη αφήγησης σε υγιείς ομιλητές. Στην συνέχεια, εξετάζεται κατά πόσο η συχνότητα των παύσεων, όπως προκύπτει από τα διακριτά είδη αφήγησης, μπορεί να συσχετιστεί με την επίδοση σε νευροψυχολογικές δοκιμασίες, ενώ στο τέλος διερευνάται κατά πόσο η διάρκεια των παύσεων μπορεί να προβλεφθεί από φλοιικούς και υποφλοιικούς δείκτες, χωριστά για το κάθε είδος αφήγησης. Στη δεύτερη μελέτη, η διάρκεια και η συχνότητα των παύσεων διερευνώνται σε ασθενείς με αφασία. Αρχικά, εξετάζεται η ύπαρξη διαφορών στη διάρκεια και τη συχνότητα των παύσεων καθώς και στο ρυθμό άρθρωσης και ομιλίας ανάμεσα στα δύο διακριτά είδη αφήγησης καθώς και σε σχέση με τους αντίστοιχους δείκτες των υγιών ομιλητών. Επιπρόσθετα, διερευνάται η ύπαρξη σχέσης ανάμεσα στις παύσεις σιωπής και την επίδοση σε νευροψυχολογικές δοκιμασίες καθώς και νευροανατομικούς δείκτες βλαβών του αριστερού ημισφαιρίου. Τέλος, στην τελευταία μελέτη, αξιολογείται ο πιθανός ρόλος των παύσεων στην εμφάνιση γλωσσικών λαθών, φωνημικών και σημασιακών παραφασιών, στην ομάδα των ασθενών. Συνολικά, τα αποτελέσματα και από τις τρεις μελέτες, μέσω του συνδυασμού γλωσσικών, νευροψυχολογικών και νευροανατομικών δεδομένων, υποδεικνύουν ότι διαφορετικά είδη αφήγησης μπορεί να σχετίζονται με διακριτές νοητικές λειτουργίες και να υποστηρίζονται από διαφορετικές ανατομικές δομές, ενισχύοντας τις ενδείξεις ότι οι παύσεις σιωπής καθρεφτίζουν τις νοητικές διεργασίες που λαμβάνουν χώρα κατά την εκφορά του προφορικού λόγου.
Ποιότητα ζωής ελληνίδων με καρκίνο μαστού
Authors: Υφαντής Άρης
Published: November 2021

Εισαγωγή: Η συνεχώς αυξανόμενη επιβίωση των γυναικών με καρκίνο του μαστού καθιστά την παρακολούθηση και τη βελτίωση της ΠΖ των ασθενών ιδιαίτερα σημαντική. Ενώ σε παγκόσμιο επίπεδο υπάρχει ένα αυξανόμενο σώμα έρευνας σχετικά με την ΠΖ που σχετίζεται με την υγεία ένα χρόνο μετά τη χειρουργική θεραπεία για μη μεταστατικό καρκίνο του μαστού, οι πληροφορίες που αφορούν Ελληνίδες ασθενείς είναι λιγοστές.Σκοπός: Η μέτρηση του επιπέδου της ΠΖ γυναικών με μη μεταστατικό καρκίνο του μαστού στην Ελλάδα 1 έτος μετά τη χειρουργική επέμβαση.Μεθοδολογία: Το δείγμα αποτελούνταν από 200 γυναίκες ασθενείς, που παρακολουθούνταν ως εξωτερικοί ασθενείς σε δημόσια νοσοκομεία της Ελλάδας, αφού είχαν υποβληθεί σε χειρουργική επέμβαση για μη μεταστατικό καρκίνο του μαστού. Η συλλογή των δεδομένων πραγματοποιήθηκε με το ερωτηματολόγιο QLQ C‐30 του Ευρωπαϊκού Οργανισμού για την Έρευνα και την Θεραπεία του Καρκίνου (EORTC), σε συνδυασμό με την ειδική θεματική ενότητα για τον καρκίνο του μαστού BR23.Αποτελέσματα: Η Cronbach Alpha για όλες τις κλίμακες των δύο ερωτηματολογίων ήταν από 0,551 έως 0,936 υποδηλώνοντας πολύ καλή αξιοπιστία. Σύμφωνα με την πολυμεταβλητή ανάλυση, οι μεγαλύτερες σε ηλικία ασθενείς παρουσίασαν χαμηλότερη μελλοντική προοπτική (p= .031), με εκείνες που ζούσαν σε αγροτικές περιοχές να αντιμετωπίζουν περισσότερες οικονομικές δυσκολίες (p= .001). Οι γυναίκες με τριτοβάθμια εκπαίδευση και εκείνες που είχαν νοσηλευτεί σε πανεπιστημιακό νοσοκομείο κατέγραψαν καλύτερη γενική υγεία (p= .003 και .000 αντίστοιχα). Οι ασθενείς που είχαν υποβληθεί μετεγχειρητικά σε χημειοθεραπεία ανέφεραν καλύτερες βαθμολογίες στην υπο-κλίμακα της συναισθηματικής λειτουργικότητας (p= .025). Οι γυναίκες με αποκατάσταση φάνηκαν να έχουν σημαντικά καλύτερες βαθμολογίες στη μελλοντική προοπτική και την κοινωνική λειτουργικότητα (p= .005, .002 αντίστοιχα).Συμπεράσματα: Οι γυναίκες συνολικά κατέγραψαν καλή ποιότητα ζωής και υψηλές βαθμολογίες στις υποκλίμακες της λειτουργικότητας/συμπτωμάτων και εμφανίστηκαν ικανοποιημένες από την παρεχόμενη φροντίδα. Η ΠΖ και οι παράμετροί της στις Ελληνίδες ασθενείς είναι πολυπαραγοντικά μεγέθη και Ποιότητα Ζωής Ελληνίδων με καρκίνο του μαστού εξαρτώνται τόσο από την παρεχόμενη θεραπεία, όσο και από το κοινωνικοοικονομικό υπόβαθρό τους.
Cauchy type integrals
Authors: Κιουλάφα Κυράννα
Published: November 2021

Σε αυτήν την εργασία παρουσιάζουμε αρκετά αποτελέσματα που αφορούν κυρίως εφαρμογές του θεώρηματος της Κατηγορίας του Baire στη μιγαδική ανάλυση σε μία και στις πολλές μιγαδικές μεταβλητές. Ένα σημαντικό πρόβλημα στη μιγαδική ανάλυση είναι εάν υπάρχει μια ολόμορφη συνάρτηση f, σε ένα δεδομένο ανοιχτό σύνολο Ω σε C ^ n, η οποία είναι singular σε κάθε οριακό σημείο Ω. Επίσης, μελετήθηκε σε διάφορες κατευθύνσεις το πρόβλημα κατασκευής singular συναρτήσεων με συγκεκριμένες ιδιότητες - για παράδειγμα ικανοποίηση συγκεκριμένων συνθηκών ανάπτυξης κοντά στο σύνορο ή ορισμένης ομαλότητας μέχρι το σύνορο. Στη διατριβή αυτή δείχνουμε ότι - κάτω από συγκεκριμένους περιορισμούς στο ανοιχτό σύνολο - ότι το σύνολο των OL ^ p (ολόμορφη και L ^ p σε σχέση με το μέτρο Lebesgue) και H ^ p (ολόμορφη και H ^ p σε σχέση με το Ευκλείδειο επιφανειακό μέτρο στη σφαίρα), 1 ≤ p ≤∞, συναρτήσεων σε Ω και Β, οι οποίες είναι ολικά μη φραγμένες, είναι πυκνό και Gδ στο χώρο OL ^ p (Ω) και H ^ p(B) αντίστοιχα. Στην πραγματικότητα δουλεύουμε κυρίως με τους χώρους ∩OL ^ p (Ω), p <q και ∩H ^ p (Ω), p <q εφοδιασμένοι με τη φυσική τους τοπολογία.
Αποθείωση μέσων κλασμάτων πετρελαίου με χρήση ιοντικών υγρών
Authors: Συντυχάκη Ελένη
Published: November 2021

Η παρούσα διδακτορική διατριβή επικεντρώνεται στο ζήτημα της βαθιάς αποθείωσης μέσων κλασμάτων πετρελαίου με ήπιες και εναλλακτικές μεθόδους όπως η οξειδωτική και η εκχυλιστική αποθείωση. Η εργασία εστιάζει στη μελέτη τόσο διυλιστηριακών τροφοδοσιών, όσο και μοντέλων καυσίμων. Η καινοτομία της μεθόδου που εφαρμόστηκε, έγκειται στο συνδυασμό του ευρύτατα διαδεδομένου συστήματος υπεροξειδίου του υδρογόνου και οξικού οξέος, με ένα «πράσινο» εκχυλιστικό μέσο όπως είναι τα ιοντικά υγρά. Τα ιοντικά υγρά λόγω των ιδιαίτερων χαρακτηριστικών και πλεονεκτημάτων τους έχουν αξιοποιηθεί για την αποθείωση τροφοδοσιών χαμηλής περιεκτικότητας σε θείο. Στην παρούσα εργασία μελετήθηκαν τροφοδοσίες υψηλότερης περιεκτικότητας σε θείο από εκείνες που εμφανίζονται συχνά στην βιβλιογραφία. Ένα επιπλέον στοιχείο καινοτομίας της παρούσας εργασίας είναι η σύνθεση μητρών τροφοδοσιών και μοντέλων τροφοδοσιών και η προσομοίωσή τους με τα διυλιστηριακά τους ανάλογα. Είναι άξιο αναφοράς ότι μοντέλα τροφοδοσιών αντίστοιχα των μέσων αποσταγμάτων πετρελαίου, είναι ιδιαίτερα πολύπλοκα ως προς τη σύστασή τους και δεν είχαν μέχρι πρότινος παρουσιαστεί στην υφιστάμενη διεθνή βιβλιογραφία.
Μελέτη της επίδρασης της μαστίχας Χίου στην πειραματικά επαγόμενη οστεοπόρωση
Authors: Πέπε Αγγελική-Ειρήνη
Published: November 2021

Σκοπός της παρούσας έρευνα ήταν η μελέτη της επίδρασης της Μαστίχας Χίου στην οστική πυκνότητα και αντοχή των οστών ωοθηκεκτομημένων επιμύων. Η Μαστίχα Χίου είναι μια γνωστή ρητίνη οποία χρησιμοποιείται από την αρχαιότητα για τις ευεργετικές βιολογικές της ιδιότητες.Τριάντα θήλεις επίμυες Wistar χωρίστηκαν τυχαία σε τρείς ομάδες, την ομάδα Control, η οποία υποβλήθηκε σε εικονική ωοθηκεκτομή, την ομάδα OVX, η οποία υποβλήθηκε σε ωοθηκεκτομή και δεν έλαβε κάποια θεραπεία και στην ομάδα OVX + CMG, η οποία υποβλήθηκε σε ωοθηκεκτομή και έλαβε Μαστίχα Χίου μετά την επέμβαση. Η οστική πυκνότητα των επιμύων στην κνήμη, στην εγγύς μετάφυση της κνήμης και στον 6ο οσφυϊκό σπόνδυλο μετρήθηκε κατά την έναρξη της πειραματικής διαδικασίας και τρεις και έξι μήνες μετά την ωοθηκεκτομή. Η αντοχή των οστών αξιολογήθηκε στο δεξί μηριαίο με τη δοκιμασία κάμψης τριών σημείων. Στους τρεις και έξι μήνες, η οστική πυκνότητα της ομάδας OVX + CMG ήταν σημαντικά στατιστικά υψηλότερη από την ομάδα OVX και στις τρεις περιοχές ενδιαφέροντος. Το πάχος του μηριαίου οστού αξιολογήθηκε με τη δοκιμασία κάμψης 3 σημείων και για την ομάδα παρέμβασης είχε ενδιάμεση τιμή σε σύγκριση με τις άλλες δυο ομάδες. Η ιστολογική αξιολόγηση των κολπικών επιχρισμάτων και το βάρος της μήτρας της ομάδας OVX + CMG ήταν σε συνέπεια με την έλλειψη οιστρογόνων. Το μέσο βάρος του γαστροκνήμιου / BW (%) και το μέσο βάρος του ενδοπεριτοναϊκού λίπους / BW (%) της ομάδας OVX + CMG δεν είχαν στατιστικά σημαντική διαφορά από την ομάδα Control. Η καθημερινή κατανάλωση Μαστίχας Χίου είχε προστατευτική δράση στην οστική πυκνότητα της κνήμης, την εγγύς μετάφυση της κνήμης και του 6ου οσφυϊκού σπονδύλου χωρίς να προκαλέσει ανεπιθύμητες ενέργειες στο κολπικό επιθήλιο και τη μήτρα. Τα αποτελέσματα της δοκιμασίας κάμψης τριών σημείων έδειξαν ευνοϊκό αποτέλεσμα στο πάχος του μηριαίου. Επιπρόσθετα, η Μαστίχα Χίου είχε ευεργετική δράση τόσο στο μυϊκό σύστημα όσο και στο ενδοπεριτοναϊκό λίπος / BW των επιμύων.
Development of a functional model for the description of protein interaction networks
Authors: Γιουτλάκης Άρης
Published: November 2021

Η κατανόηση του συσχετισμού μεταξύ του γονοτύπου και του φαινοτύπου ενός οργανισμού είναι μια από τις κυριότερες προκλήσεις που αντιμετωπίζουν οι επιστήμες ζωής σήμερα. Ένα από τα σημαντικότερα βήματα για την επίτευξη αυτού του σκοπού είναι η χαρτογράφηση του δικτύου πρωτεϊνικών αλληλεπιδράσεων (ΔΠΑ) για κάθε είδος οργανισμών και ιδιαίτερα για τον άνθρωπο. Για τον λόγο αυτό, έχουν γίνει μέχρι σήμερα δεκάδες χιλιάδες επιστημονικά πειράματα, που καταγράφουν τμήματα των δικτύων αυτών, τα αποτελέσματα των οποίων συλλέγονται από πρωτογενείς βάσεις δεδομένων πρωτεϊνικών αλληλεπιδράσεων. Όμως, διαπιστώνεται ότι αυτές οι βάσεις παρουσιάζουν ιδιαίτερα μικρή αλληλοεπικάλυψη, περιγράφουν τα δεδομένα τους με μη-συμβατούς όρους μεταξύ των βάσεων, και το κυριότερο, περιγράφουν τις καταγεγραμμένες αλληλεπιδράσεις σε διαφορετικά επίπεδα αναφοράς της γονιδιακής πληροφορίας. Λόγω της μη γραμμικής δομής της γονιδιακής πληροφορίας, οι μετατροπές ανάμεσα στα επίπεδα αυτά είναι μη-αντιστρεπτές, και τα παραγόμενα δίκτυα είναι μη-ισομορφικά, με αποτέλεσμα να περιέχουν ασάφειες και ψευδώς θετικά αποτελέσματα. Ο σκοπός της εργασίας αυτής είναι η ανάπτυξη μιας νέας μεθόδου σύνθεσης πολυεπίπεδων δεδομένων, που ονομάζουμε οντολογική σύνθεση, η οποία μπορεί να χρησιμοποιηθεί για προβλήματα όπως τα ανωτέρω. Μέσω της μεθόδου αυτής, δημιουργήθηκε η μετα-βάση δεδομένων για το δίκτυο πρωτεϊνικών αλληλεπιδράσεων στον άνθρωπο, PICKLE 2.0 (Protein InteraCtion KnowLedgebasE). Για την εύκολη και γρήγορη κατασκευή και ανανέωση της, αναπτύχθηκε και ένας αυτοματοποιημένος αλγόριθμος ο οποίος βασίστηκε σε νέες δομές δεδομένων που σχεδιάστηκαν για να παρέχουν ειδικές βελτιστοποιήσεις για τα χαρακτηριστικά των βιολογικών δεδομένων. Η PICKLE είναι διαθέσιμη στον ιστότοπο http://www.pickle.gr/.
Συγκριτική μελέτη τριών διαφορετικών μεθόδων στην αντιμετώπιση του μετεγχειρητικού πόνου μετά από ολική αρθροπλαστική γόνατος
Authors: Καρπέτας Γεώργιος
Published: November 2021

Σκοπός. Η αξιολόγηση της δράσης τριών διαφορετικών αναλγητικών τεχνικών [: συνεχής επισκληρίδιος έγχυση (ΕΕ), συνεχής ενδοαρθρική έγχυση (ΕΑΕ), αναλγησία μέσω συνεχούς μηριαίου νευρικού αποκλεισμού (ΜΝΑ)] στην αντιμετώπιση του πόνου, στη διάρκεια νοσηλείας και στην έναρξη της κινητοποίησης των ασθενών (: έγερση σε όρθια θέση, βάδιση εντός θαλάμου, βάδιση εκτός θαλάμου) που υποβάλλονται σε επέμβαση ολικής αρθροπλαστικής γόνατος (ΟΑΓ) για τη χειρουργική θεραπεία της οστεοαρθρίτιδας (ΟΑ) γόνατος.Μέθοδοι. Συμμετείχαν 72 ασθενείς που υποβλήθηκαν σε προγραμματισμένο χειρουργείο ΟΑΓ και κατηγοριοποιήθηκαν τυχαία σε τρεις ομάδες, ανάλογα με τη μέθοδο της μετεγχειρητικής αναλγητικής παρέμβασης που εφαρμόστηκε σε κάθε περίπτωση. Στους ασθενείς της ομάδας Ε (n=24) εφαρμόστηκε μετεγχειρητικά συνεχής επισκληρίδιος έγχυση (ΕΕ) (ομάδα ελέγχου), στους ασθενείς της ομάδας Α (n=24) εφαρμόστηκε μετεγχειρητικά συνεχής ενδοαρθρική έγχυση (ΕΑΕ), και στους ασθενείς της ομάδας Μ (n=24) εφαρμόστηκε μετεγχειρητικά συνεχής έγχυση μηριαίου νευρικού αποκλεισμού (ΜΝΑ). Αποτελέσματα. Από την επεξεργασία και ανάλυση των τιμών της κλίμακας πόνου κατά την ηρεμία, την παθητική και ενεργητική κίνηση, έως και τρεις ημέρες μετεγχειρητικά, προκύπτει ότι δεν υπάρχει στατιστικώς διαφορετική συμπεριφορά ανάλογα με το είδος της μεθόδου μετεγχειρητικής αναλγησίας, σε καμία χρονική στιγμή τόσο κατά την ηρεμία, όσο και κατά την παθητική και ενεργητική κίνηση. Επιπλέον, φαίνεται να μην υπάρχει κάποια συσχέτιση ανάμεσα στην αναλγητική τεχνική που χρησιμοποιήθηκε (ΕΕ, ΕΑΕ, ΜΝΑ) σε κάθε μία από τις τρεις ομάδες ασθενών, σε σχέση με τον χρόνο νοσηλείας των ασθενών. Ωστόσο, σημαντικές στατιστικά διαφορές προέκυψαν ως προς τον χρόνο κινητοποίησης των ασθενών. Στους ασθενείς όπου εφαρμόστηκε μετεγχειρητικά η ΕΑΕ επιτεύχθηκε νωρίτερα κινητοποίηση (όρθια θέση 24.9 ± 3.8 h, κίνηση εντός θαλάμου 29.1 ± 5.2 h, κίνηση εκτός θαλάμου 33.8 ± 6.5 h) σε σχέση με τις άλλες δύο τεχνικές (ΕΕ: 30.2 ± 4.9 h - 35.8 ± 5.8 h - 41.1 ± 6.0 h, αντίστοιχα και ΜΝΑ: 26.7 ± 4.4 h – 31.2 ± 6.0 h – 36.4 ± 8.3 h, αντίστοιχα), [χ2, p≤ 0.002].Συμπεράσματα. Η αναλγητική δράση των ΕΑΕ και ΜΝΑ στην αντιμετώπιση του μετεγχειρητικού πόνου μετά από ΟΑΓ είναι παρόμοια με αυτή της ΕΕ. Ωστόσο, η ΕΑΕ φαίνεται να είναι πιο αποτελεσματική στην πρώιμη κινητοποίηση των ασθενών συγκριτικά με τις ΕΕ και ΜΝΑ. Τέλος, αναφορικά με τη διάρκεια νοσηλείας δεν προέκυψαν κλινικά σημαντικές διαφορές μεταξύ των τριών τεχνικών αναλγησίας που μελετήθηκαν.
Μελέτη πειραματικής διαβητικής αμφιβληστροειδοπάθειας
Authors: Σκούρτης Γεώργιος
Published: November 2021

Στόχος: Το οξειδωτικό στρες παίζει σημαντικό ρολο στην παθογένεση της διαβητικής αμφιβληστροειδοπάθειας. Ο σκοπός της παρούσης μελέτης ήταν να ερευνήσει την επίδραση του εκχυλίσματος των στύλων του Crocus sativus L. (σαφράν) στους δείκτες οξειδωτικού στρες στον αμφιβληστροειδή σε πειραματικό μοντέλο σακχαρώδους διαβήτη που επάγεται από την στρεπτοζοτοκίνη σε επίμυες. Μέθοδοι: Έγινε τυχαία κατανομή αρσενικών ενήλικων επίμυων του γένους Wistar (n=20) στις ακόλουθες 4 ομάδες (6-7 ζώα ανά ομάδα): Ομάδα ελέγχου φυσιολογικών μαρτύρων [Control group (C)], ομάδα υγιών μαρτύρων που έλαβαν θεραπεία με εκχύλισμα σαφράν (60 mg/kg) [Control + Saffron (CS)], διαβητικά ζώα που δεν έλαβαν θεραπεία [Diabetic group (D)] και διαβητικοί επίμυες στους οποίους χορηγήθηκε θεραπεία με εκχύλισμα σαφράν 60 mg/ kg [Diabetic + Saffron group (DS)]. Προσδιορίσαμε τη δραστικότητα της δισμουτάσης του υπεροξειδίου (SOD), της υπεροξειδάσης της γλουταθειόνης (GPx) και της καταλάσης (CAT) σαν δείκτες της αντιοξειδωτικής απόκρισης καθώς επίσης και τη μηλονική διαλδεΰδη (MDA) ως δείκτη της υπεροξείδωσης των λιπιδίων. Αποτελέσματα: Η επαγωγή του διαβήτη προκάλεσε σημαντική μείωση στις δραστηριότητες των CAT (76,43%), SOD (53,43%) και GPx (77,58%). Τα επίπεδα της MDA ήταν σημαντικά χαμηλότερα στην ομάδα DS (0,878 ± 0,375 nmol MDA/ mg πρωτεΐνης) σε σύγκριση με την ομάδα D (1,950 ± 0,299 nmol MDA/ mg πρωτεΐνης, p<0,01) και στην ομάδα CS (0,503 ± 0,221) σε σχέση με την ομάδα C (1.699 ± 0.454, p<0,01). Επιπρόσθετα, οι δραστικότητες των SOD και GPx ήταν σημαντικά υψηλότερες (περισσότερο από 1,2 και 3,5 φορές αντίστοιχα) μετά τη θεραπεία με σαφράν (p<0,01). Αναφορικά με τους αμφιβληστροειδείς των μη διαβητικών ζώων, η χορήγηση του εκχυλίσματος προκάλεσε αύξηση στη δραστικότητα της CAT (> 1,8 φορές) (p<0,05) και τριπλάσια μείωση των επιπέδων της MDA (p<0.01). Συμπεράσματα: Η παρούσα μελέτη έδειξε ότι το εκχύλισμα του σαφράν επιδεικνύει προστατευτική αντιοξειδωτική δράση στους αμφιβληστροειδείς των διαβητικών επίμυων.
Σύγκριση της αποτελεσματικότητας της χειρουργικής επέμβασης της σαφηνεκτομής και τοπικών εκριζώσεων στην αντιμετώπιση των συμπτωμάτων σε ασθενείς με χρόνια φλεβική νόσο
Authors: Παπαγεωργοπούλου Χρυσάνθη
Published: November 2021

Στόχος: Ο στόχος της μελέτης είναι η επικύρωση του 3D εργαλείου βαθμολόγησης – αξιολόγησης για τη χρόνια φλεβική νόσο, όπως προτάθηκε στο SYM VEIN consensus. Μέθοδος: Η παρούσα κλινική μελέτη είναι μία προοπτική μελέτη κοόρτης που περιλαμβάνει συνολικά τριάντα πέντε (35) ασθενείς, κατόπιν συναίνεσης, με χρόνια φλεβική νόσο. Οι ασθενείς αυτοί που θα υποβάλλονταν σε σαφηνεκτομή εκτιμήθηκαν με το αναθεωρημένο Venous Clinical Severity Sore (r-VCSS), με το CIVIQ-20 ερωτηματολόγιο για την ποιότητα ζωής και με το 3D σύστημα βαθμονόμησης του SYM VEIN consensus, προεγχειρητικά και τέσσερεις εβδομάδες μετά την επέμβαση. Το συνολικό αποτελέσματα του 3D εργαλείου αξιολόγησης ελέγχθηκε για την ανταπόκρισή του, για την αξιοπιστία του και για τη δομική του εγκυρότητα.Αποτελέσματα: Το συνολικό αποτέλεσμα του 3D εργαλείου αξιολόγησης αποδείχθηκε καλής αξιοπιστίας και εσωτερικής συνοχής (Cronbach’s alpha 0,85). Η πρωταρχική ανάλυση των καταληκτικών σημείων ταυτοποίησε τρεις ομάδες συμπτωμάτων (παραισθησία, καυστικό άλγος, κνησμός vs αίσθημα βάρους, αίσθημα οιδήματος, κνησμός vs σύνδρομο ανήσυχων ποδιών, πάλλων πόνος) αποδεικνύοντας μία υψηλή συσχέτιση των συμπτωμάτων που περιλαμβάνονται στην ίδια ομάδα και πιθανώς μοιράζονται κοινή παθοφυσιολογία, ενδεικτικό της επαρκούς δομικής εγκυρότητας του εργαλείου αξιολόγησης. Το συνολικό αποτέλεσμα του 3D εργαλείου αξιολόγησης είχε σημαντική συσχέτιση με το r-VCSS και το αποτέλεσμα του CIVIQ-20 (rho 0,46, p = 0,005 and rho 0,65, p < 0,001, αντίστοιχα), ενδεικτικό της επαρκούς συγκλίνουσας εγκυρότητας. Μετά τη σαφηνεκτομή, παρατηρήθηκαν στατιστικώς σημαντικές μειώσεις (p < 0,001) του συνολικού αποτελέσματος του 3D εργαλείου αξιολόγησης, αλλά και των επιμέρους αποτελεσμάτων του 3D εργαλείου για όλα τα φλεβικά συμπτώματα εκτός από δύο, ενδεικτικό της εξαιρετικής ανταπόκρισης του εργαλείου στη θεραπεία. Η διάμεση τιμή της συνολικής βαθμολογίας του 3D εργαλείου αξιολόγησης μειώθηκε από το 31 στο 6 (83,8% μείωση, p < 0,001), η διάμεση τιμή του r-VCSS μειώθηκε από το 6 στο 0 (100% μείωση, p < 0,001), και η μέση τιμή της βαθμολογίας του CIVIQ-20 μειώθηκε από το 24 στο 14 (40% μείωση, p < 0,001). Η διαφορά της ποσοστιαίας αλλαγής της διάμεσης τιμής των αποτελεσμάτων μεταξύ των r-VCSS και του CIVIQ-20 σε σύγκριση με τη συνολική βαθμολογία του 3D εργαλείου αξιολόγησης ήταν στατιστικώς σημαντική (p = 0,005 and p < 0,001, αντίστοιχα).Συμπέρασμα: Το συνολικό αποτέλεσμα του 3D SYM VEIN εργαλείου αξιολόγησης έχει καλή αξιοπιστία, δομική εγκυρότητα και εξαιρετική ανταπόκριση στη θεραπεία, παρά του ότι είναι λιγότερο επιρρεπές στην αλλαγή μετά τη σαφηνεκτομή, σε σύγκριση με την αναθεωρημένη μορφή του Venous Clinical Severity Score (r-VCSS).
Pronoun reference in Greek speakers with Alzheimer's Disease
Authors: Φραγκοπούλου Αικατερίνη
Published: November 2021

Η παρούσα διδακτορική διατριβή με τον τίτλο "Απόδοση αναφοράς σε αντωνυμίες σε Ελληνόφωνους ασθενείς με τη Νόσο Αλτσχάιμερ" μελετά την απόδοση αναφοράς σε Ελληνόφωνους ασθενείς με Νόσο Αλτσχάιμερ (ΝΑ). Πιο συγκεκριμένα, η διδακτορική διατριβή ερευνά την παραγωγή αντωνυμιών με τη χρήση αυθόρμητου και ημι-αυθόρμητου λόγου με σκοπό να ερευνήσει κατά πόσο οι Ελληνόφωνοι ασθενείς με ΝΑ υπερχρησιμοποιούν τις αντωνυμίες αφήνοντάς τες με αδέσμευτα, ασαφή και ακυβέρνητα αντικείμενα αναφοράς. Αυτή η διατριβή ερευνά δύο όψεις της κατανόησης αντωνυμιών: (α) κατά πόσο υπάρχει μια παραβίαση των αρχών της αναφορικής δέσμευσης στις προσωπικές αντωνυμίες αντικειμένου ισχυρού τύπου, στα κλιτικά και στις αυτοπαθείς αντωνυμίες και (β) κατά πόσο οι Ελληνόφωνοι ασθενείς με ΝΑ κατανοούν τη συμφωνία αριθμού (και δευτερευόντως) και του γένους στις προσωπικές αντωνυμίες αντικειμένου ισχυρού τύπου και στα κλιτικά και αν η απόσταση μεταξύ των αντωνυμιών και των αντικειμένων αναφοράς τους συμβάλει σε αυτήν την κατανόηση. Τέλος, αυτή η διδακτορική διατριβή εξετάζει αν υπάρχουν συσχετίσεις μεταξύ των εκτελεστικών λειτουργιών (executive functions) της μνήμης εργασίας και του ανασταλτικού ελέγχου και άλλων γλωσσικών επιδόσεων (όπως η σημασιολογική ευχέρεια και η κατονομασία) με την παραγωγή και την κατανόηση αντωνυμιών στη ΝΑ. Τα αποτελέσματα των ερευνών στην παραγωγή και κατανόηση αντωνυμιών έχουν δείξει ότι υπάρχει πρόβλημα και στις δύο τροπικότητες. Πιο συγκεκριμένα, οι Ελληνόφωνοι ασθενείς με ΝΑ υπερχρησιμοποιούσαν τις αντωνυμίες -σε σχέση με το σύνολο των λέξεων- στην μοντέρνα εκδοχή της περιγραφής της Κλοπής του Μπισκότου (modern version of the Cookie-Theft picture description task) και παρουσίασαν έναν υψηλότερο λόγο αντωνυμιών-προς το σύνολο των ουσιαστικών που συσχετίστηκε με ένα πρόβλημα κατονομασίας. Σχετικά με την κατανόηση αντωνυμιών, οι Ελληνόφωνοι ασθενείς με τη ΝΑ αντιμετώπισαν δυσκολίες με τις αρχές της αναφορικής δέσμευσης στις αυτοπαθείς αντωνυμίες, και στα κλιτικά που συσχετίστηκαν με ένα πρόβλημα στη μνήμη εργασίας και ένα πρόβλημα κατονομασίας, αντιστοίχως. Επιπλέον, η συμφωνία αριθμού στις αντωνυμίες βρέθηκε προβληματική ανεξαρτήτως από το είδος της αντωνυμίας (προσωπικές αντωνυμίες ισχυρού τύπου και κλιτικά) με την χαμηλότερη επίδοση στον ενικό αριθμό και στη long συνθήκη, που συσχετίστηκε κυρίως με ένα πρόβλημα στη μνήμη εργασίας και δευτερευόντως, με προβλήματα κατονομασίας και σημασιολογικής ευχέρειας. Ως εκ τούτου, με βάση τα ευρήματα στην παραγωγή αλλά και στην κατανόηση αντωνυμιών, μπορούμε να καταλήξουμε στο ότι το υποκείμενο πρόβλημα στην Νόσο Αλτσχάιμερ δεν είναι ένα και δεν σχετίζεται με μία γνωστική λειτουργία ή μια γλωσσική παράμετρο, αλλά με ένα σύνολο γνωστικών και γλωσσικών λειτουργιών που διεπιδρούν η μία με την άλλη.
Αξιολόγηση της ενσυναίσθησης φοιτητών ιατρικής μέσω εντατικής βιωματικής εκπαίδευσης στις επικοινωνιακές και ήπιες δεξιότητες με εξειδίκευση στους ψυχιατρικούς-ψυχογηριατρικούς ασθενείς
Authors: Αυλογιάρη Ευπραξία
Published: November 2021

Υπάρχουν ισχυρές συσσωρευτικές ενδείξεις ότι όλες οι πτυχές της ενσυναίσθησης παίζουν σημαντικό ρόλο στην ιατρική πρακτική και έχουν αντίκτυπο τόσο στον ασθενή όσο και στον γιατρό του. Η εκπαίδευση «Ενσυναίσθηση και Ήπιες Δεξιότητες στην Κλινική Πράξη» είναι ένα εντατικό πρόγραμμα βιωματικής εκπαίδευσης 20 ωρών που βασίζεται σε τεχνικές διαμεσολάβησης και εξειδικευμένο παιχνίδι ρόλων για γιατρούς και φοιτητές ιατρικής. Γίνεται η υπόθεση ότι η εκπαίδευση θα βελτιώσει την ενσυναίσθηση των φοιτητών ιατρικής μέσω των εντατικών βιωματικών τεχνικών που εφαρμόζονται. Πενήντα φοιτητές ιατρικής (25 άνδρες / 25 γυναίκες) παρακολούθησαν την εκπαίδευση εθελοντικά. Η ενσυναίσθηση μετρήθηκε χρησιμοποιώντας το JSE-S (ελληνική έκδοση), πριν και μετά την εκπαίδευση των 20 ωρών, αλλά και 6 μήνες αργότερα. Το φύλο, η ηλικία, η προτιμώμενη ιατρική ειδικότητα και η αρχική βαθμολογία ενσυναίσθησης διερευνήθηκαν ως πιθανές ρυθμιστικές μεταβλητές του αποτελέσματος της εκπαίδευσης. Τα αποτελέσματα έδειξαν ότι ενσυναίσθηση αυξήθηκε μετά την εκπαίδευση με μέση βελτίωση βαθμολογίας JSE-S 11,25 πόντων (± 8,848) (p <0,001). Μετά από έξι μήνες, η μέση βαθμολογία JSE-S διατήρησε διαφορά 6,514 πόντων (± 12,912) (p <0,005). Δεν καταγράφηκαν διαφορές όσον αφορά το φύλο, την ηλικιακή ομάδα ή την ιατρική ειδικότητα για τα συγκεντρωτικά δεδομένα. Οι γυναίκες ηλικίας 22-24 ετών είχαν υψηλότερη βαθμολογία μετά την παρέμβαση από τους άνδρες με μία μέση διαφορά 5 πόντων (p = 0,05). Οι φοιτητές με χαμηλότερα αρχικά σκορ ήταν αυτοί που βελτιώθηκαν ως επί το πλείστον, με τη διαφορά μέσης βαθμολογίας 3 φορές μεγαλύτερη από τους υψηλότερους σκόρερ ανεξάρτητα από το φύλο (p <0,001), ενώ παρουσίασαν επίσης μικρότερη πτώση στα επίπεδα ενσυναίσθησης έξι μήνες μετά την παρέμβαση σε σύγκριση με τους υψηλότερους σκόρερ. Συμπερασματικά, η εντατική βιωματική εκπαίδευση μπορεί να βελτιώσει την ενσυναίσθηση σε ένα κλινικό περιβάλλον. Η εκπαίδευση «Ενσυναίσθηση και Ήπιες Δεξιότητες στην Κλινική Πράξη» είναι ένα επιτυχημένο εκπαιδευτικό πρόγραμμα για τη βελτίωση της ενσυναίσθησης σε φοιτητές Ιατρικής, όπως μετριέται από το JSE-S. Θα μπορούσε να χρησιμοποιηθεί βαθμολογία 110 και κάτω για την επιλογή υποψηφίων φοιτητών ιατρικής που θα επωφεληθούν περισσότερο από την εκπαίδευση ενσυναίσθησης.Abstract
Θεσμική εξέλιξη της δημοκρατίας ως προς την οικονομία
Authors: Γκανάς Νικήτας
Published: November 2021

Η παρούσα διατριβή στοχεύει να εντοπίσει τους θεσμούς και τις αξίες που δημιούργησαν τηΔημοκρατία στην Ελβετία και στις Ηνωμένες Πολιτείες της Αμερικής, καθώς επίσης και τιςμεταγενέστερες επιπτώσεις της στην οικονομική ανάπτυξη. Εντοπίζοντας τα θεσμικά αίτια τηςδημοκρατίας, ανιχνεύονται ουσιαστικά τα αίτια της οικονομικής ανάπτυξης. Σε αυτή την ερευνητική διαδρομή, χρησιμοποιώντας τα εργαλεία του μακροπολιτισμού και της περιορισμένης ορθολογικότητας, εντοπίζονται θεσμικά πεδία-ορόσημα για την Ελβετία (εμπορικά περάσματα, συμμαχίες, στρατιωτικές τακτικές και θρησκεία) και τις ΗΠΑ (θρησκεία, πρωτόλειοι αντιπροσωπευτικοί θεσμοί, ανάπτυξη της γεωργίας, γεωγραφική θέση σε συνδυασμό με την απουσία της φεουδαρχίας, πολεμικές επιχειρήσεις) που δημιούργησαν αξίες και θεσμούς, όπως ισότητα, αυτοπεποίθηση, ομαλή συνύπαρξη διαφορετικών ιδεών, ανθρώπων, θρησκειών και δομών, πειθαρχία, τάση για ελευθερία, ευελιξία, προσαρμοστικότητα, εμπιστοσύνη, συνεργασία, συμμετοχικότητα, συναίνεση, ιδιοκτησία και κοινοτικό πνεύμα, που μεταφέρθηκαν σταδιακά στο πολιτικό πεδίο συνηγορώντας αποφασιστικά στη σφυρηλάτηση ενός ισχυρού δημοκρατικού πολιτεύματος με έντονα στοιχεία άμεσης δημοκρατίας, και στις δύο μελέτες περίπτωσης. Η οικονομική διάσταση είναι διάχυτη σε όλα τα πεδία-ορόσημα και η μεταγενέστερη επίπτωση στην οικονομική ανάπτυξη, εντοπίζεται σε όρους θεσμών, όπως οι θεσμοί επίλυσης συγκρούσεων και οι οικονομικοί θεσμοί στήριξης της ανάπτυξης στην Ελβετία, η ανταγωνιστική τραπεζική βιομηχανία, η καινοτομία στην γεωργία, η εκπαίδευση, η κατάργηση της δουλείας και η Δημόσια Διοίκηση στις ΗΠΑ, που ενίσχυσαν την οικονομική ανάπτυξη. Τέλος οι σύγχρονες πρακτικές της άμεσηςδημοκρατίας, όπως η πρωτοβουλία και το δημοψήφισμα, προωθούν σταθερά την οικονομικήανάπτυξη και τη δημοσιονομική αποτελεσματικότητα.
Αξιολόγηση της κλινικής σημασίας της ανίχνευσης βακτηριακού DNA στο αίμα και στο ασκιτικό υγρό με τη χρήση πραγματικού χρόνου αλυσιδωτής αντίδρασης πολυμεράσης (Real time polymerase chain reaction -PCR) σε νοσηλευόμενους κιρρωτικούς ασθενείς με ισχυρή υποψία λοίμωξης
Authors: Μάνη Ηλιάνα
Published: November 2021

Εισαγωγή: Η αυτόματη βακτηριακή περιτονίτιδα (ΑΒΠ) συνοδεύεται από υψηλή θνητότητα. Στόχος της παρούσας εργασίας ήταν η αξιολόγηση του βακτηριακού δεοξυριβονουκλεοτιδικού οξέος (bacterial deoxyribonucleic-acid, bactDNA) ως μέσου για την ακριβή ταυτοποίηση παθογόνων στην ΑΒΠ και επιπλέον η μελέτη της προγνωστικής του αξίας κατά τη διάρκεια και μετά από επεισόδιο ΑΒΠ. Μέθοδος: Στη μελέτη συμπεριελήφθησαν διαδοχικοί ασθενείς με ΑΒΠ (ομάδα ΑΒΠ) και ασθενείς με μη αντιρροπούμενη κίρρωση χωρίς ΑΒΠ (ομάδα ελέγχου). Κλασσικές καλλιεργητικές τεχνικές εφαρμόστηκαν για την απομόνωση και ταυτοποίηση παθογόνων από το αίμα και το ασκιτικό υγρό. Η μοριακή μέθοδος SeptiFast test (Roche-Diagnostics) εφαρμόστηκε για την ανίχνευση παθογόνων απευθείας στο ασκιτικό υγρό. Η θνητότητα μελετήθηκε στην ομάδα της ΑΒΠ. Αποτελέσματα: Πενήντα-πέντε ασθενείς [διάμεση ηλικία 60 (ενδοτεταρτημοριακό εύρος 53-74), 69.1% άνδρες, MELD score 18 (13-29)] με ΑΒΠ εντάχθηκαν προοπτικά. Οι καλλιέργειες του ασκιτικού υγρού ήταν θετικές στο 52.7% (17.2% ανθεκτικά παθογόνα) και το bactDNA στο 29.1% των ασθενών (συνδυασμένη ευαισθησία 58.2%). Η συμφωνία των 2 μεθόδων ήταν 84.6%. Τρεις ασθενείς με αρνητικές καλλιέργειες είχαν θετικό. Το bactDNA ήταν αρνητικό στο σύνολο των 36 ασθενών της ομάδας ελέγχου (100% ειδικότητα). Η μοριακή μέθοδος δεν παρείχε τη δυνατότητα ανίχνευσης ανθεκτικών στελεχών. Στην πολυπαραγοντική ανάλυση Cox για την επιβίωση στις 7 ημέρες, ως παράμετροι με ανεξάρτητη συσχέτιση με πτωχή πρόγνωση αναδείχθηκαν το MELD score (P=0.049) και η C-αντιδρώσα πρωτεΐνη (P=0.012). Μετά τον αποκλεισμό ασθενών που απεβίωσαν την πρώτη εβδομάδα μετά τη διάγνωση ΑΒΠ, ασθενείς με θετικό bactDNA στην εισαγωγή, είχαν δυσμενέστερη πρόγνωση σε σύγκριση με ασθενείς με αρνητικό (log rank P=0.005). Οι παράμετροι που συσχετίστηκαν ανεξάρτητα με τη θνητότητα 30-ημερών ήταν ο λόγος πολυμορφοπύρηνα / λεμφοκύτταρα αίματος (P=0.011) και το θετικό bactDNA (P=0.020). Συμπεράσματα: Τα αποτελέσματα δεν υποστηρίζουν την χρήση του bactDNA για την βελτίωση της ταυτοποίησης παθογόνων στην ΑΒΠ. Όμως, αποτελεί δείκτη θνητότητας 30 ημερών σε ασθενείς που επιβιώνουν του οξέος επεισοδίου.
Design and engineering of structured light tailored for materials science applications
Authors: Μανσούρ Δημήτριος
Published: November 2021

Η δημιουργία ειδικά σχεδιασμένου φωτός, ή όπως συχνά αναφέρεται διαμορφωμένο φως, είναι ένα πεδίο ευρέως ενδιαφέροντος στην οπτική. Διαμορφωμένο φως προσδίδει ένα σημαντικό πλεονέκτημα σε σύγκριση με μη διαμορφωμένο φως, επιτρέποντας τον έλεγχο της κατανομής της έντασης και την θέση της εστίας στη γραμμική και μη-γραμμική περιοχή. Ένας τέτοιος έλεγχος είναι αρκετά απαιτητικός για δέσμες με μεγάλη ισχύ, εφόσον όσο η ισχύς της δέσμης αυξάνεται τόσο τέτοια μη γραμμικά φαινόμενα εμφανίζονται με αποτέλεσμα να αλλάζουν δυναμικά την χωρική κατατομή της δέσμης. Αν και πρόσφατα υπάρχει μια πληθώρα από διαμορφωμένες δέσμες φωτός για λύση αυτού του προβλήματος, ωστόσο η δημιουργία τους δεν είναι απλή. Η πολυπλοκότητά τους είναι πρόκληση για τις υπάρχουσες τεχνικές διαμόρφωσης φωτός και μας ωθεί σε μη συνήθεις προσεγγίσεις όπως την χρήση οπτικών σφαλμάτων ή της χωρικής πολυπλεξίας. Αυτή η διατριβή επικεντρώνεται σε θεωρητικές και πειραματικές τεχνικές σχεδιασμού για την δημιουργία διαμορφωμένων οπτικών κυματοπακέτων, με μεγαλύτερη απόδοση και ισχύ καθώς και σε ευρύ φάσμα, ειδικά σχεδιασμένων για την εφαρμογές στην επιστήμη των υλικών. Σε αυτές τις καινοτόμες τεχνικές, συγκαταλέγονται, μεταξύ άλλων, η χρήση ανακλαστικών οπτικών ως συνεχείς φασικές μάσκες που λειτουργούν σε ευρύ φάσμα, επιτρέποντάς μας την πειραματική μελέτη της επίδρασης της χωρικής και χρονικής συμφωνίας κατά την διάδοση επιταχυνόμενων κυματοπακέτων καθώς και την δημιουργία καμπυλωμένου πλάσματος για την δημιουργία THz στον αέρα. Επίσης, χρησιμοποιώντας περιστροφικά συμμετρικές επιταχυνόμενες δέσμες ως μια παλέτα, εισάγουμε μία νέα εργαλειοθήκη οπτικών δεσμών και επιτυγχάνουμε την δημιουργία των Tornado waves, μια καινούργια κατηγορία δεσμών με σπειροειδή τροχιά που συνδυάζει ακτινική και γωνιακή επιτάχυνση, διαμορφώνοντας με ακρίβεια την κατανομή στην εστία.
Τα Βλάχικα/Ριμένικα χωριά της Ακαρνανίας
Authors: Σταμούλης Ματθαίος
Published: November 2021

Η μελέτη επιχειρεί να διερευνήσει τη διαδικασία μετάβασης των Βλάχων/Ριμένων της Ακαρνανίας από τον νομαδισμό στη μόνιμη εγκατάσταση και από την κτηνοτροφία στη γεωργία, καθώς και τις συνέπειες της μετάβασης αυτής σε οικονομικό, κοινωνικό, δημογραφικό και πολιτισμικό επίπεδο. Εξετάζει την προσαρμογή τους στις νέες συνθήκες με άξονα τη σχέση κοινωνίας – φυσικού περιβάλλοντος και τις διαστάσεις που αφορούν στις σχέσεις παραγωγής και την κοινωνική συγκρότηση. Ακόμη, ασχολείται με την ίδρυση των οικισμών και των κοινοτήτων τους σε σχέση με το προϋπάρχον σύστημα συγγένειας και παραγωγικής οργάνωσης (τσελιγκάτο) και εστιάζει στη συγκρότηση των νέων μορφών παραγωγικής και κοινωνικής συγκρότησης στο πλαίσιο της ενσωμάτωσης των νέων κοινοτήτων στο ευρύτερο κοινωνικο-πολιτικό πλαίσιο και στις κρατικές δομές. Επιχειρεί επίσης να διερευνήσει τις σχέσεις που αναπτύχθηκαν με τους πληθυσμούς που κατοικούσαν ήδη στο χώρο με βάση τα δεδομένα της παραγωγικής οικειοποίησης των φυσικών πόρων και το υπόβαθρο των εθνοτικών, εθνοτοπικών σχέσεων ευρύτερα και να μελετήσει τις διαδικασίες πολιτισμικών μετασχηματισμών σε σχέση με ζητήματα συλλογικών ταυτοτήτων με κυρίαρχο αυτό της Βλάχικης καταγωγής του συγκεκριμένου πληθυσμού
Διερεύνηση γενετικών βιοδεικτών για τη διάκριση αδενώματος και υπερπλασίας στον σποραδικό πρωτοπαθή υπερπαραθυρεοειδισμό
Authors: Μιζαμτσίδη Μαρία
Published: November 2021

Σκοπός: Σχεδόν το 15% των ασθενών με σποραδικό πρωτοπαθή υπερπαραθυρεοειδισμό (sPHPT) παρουσιάζουν νόσο πολλαπλών αδένων (MGD). Μέχρι σήμερα, δεν υπάρχει αξιόπιστη μέθοδος γιατη διάγνωση της MGD προεγχειρητικά. Σκοπός αυτής της μελέτης ήταν να διερευνήσει τον πιθανό ρόλο δύο πολυμορφισμών του hsa-miR-30e στην ογκογένεση του sPHPT και την πιθανή χρήση του hsa-miR-30e ως βιοδείκτη για την έγκαιρη διάγνωση της MGD. Ασθενείς και μέθοδοι: Αναλύθηκε το γενετικό υλικό εκατόν είκοσι ασθενών με sPHPT, 77 που παρουσίασαν μονήρες αδένωμα, 43 με MGD και 54 υγιών μαρτύρων. Οι πολυμορφισμοί ταυτοποιήθηκαν χρησιμοποιώντας τη μεθοδολογία της ειδικής για τα αλληλόμορφα-PCR, ενώ η έκφραση του hsa-miR-30e αναλύθηκε με ποσοτική PCR αντίστροφης μεταγραφάσης σε πραγματικό χρόνο. Αποτελέσματα: Η έκφραση του hsa-miR-30e βρέθηκε να είναι σημαντικά υψηλότερη σε ασθενείς με MGD, σε σύγκριση με ασθενείς με μονήρη αδενώματα (p = 0,0019), αλλά δεν βρέθηκαν διαφορές σχετικά με τους φορείς συγκεκριμένου γονοτύπου. Οι συχνότητες των γονοτύπων για τους πολυμορφισμούς ss178077483 και rs7556088 διέφεραν στατιστικά σημαντικά μεταξύ των ασθενών και των υγιών μαρτύρων. Συμπέρασμα: Αν και οι πολυμορφισμοί δεν μπορούν να χρησιμοποιηθούν ως βιοδείκτες για τη διαφορική διάγνωση της MGD από το μονήρες αδένωμα, η έκφραση του hsa-miR-30e θα μπορούσε ενδεχομένως να χρησιμεύσει ως βιοδείκτης για το σκοπό αυτό.